Tenders invited for mobile catering units | West Wales Chronicle : News for Llanelli, Carmarthenshire, Pembrokeshire, Ceredigion, Swansea and Beyond
Home Business Business News Tenders invited for mobile catering units
West Wales Chronicle Content
Gwahodd Tendrau am unedau arlwyo symudol
Mae busnesau bwyd yn cael cynnig cyfle i weithredu unedau arlwyo bwyd twym ac oer ym Mharc Arfordirol y Mileniwm yn Llanelli.
Bellach gwahoddir ceisiadau am ddwy uned i'w gweithredu yn y maes parcio ym Mharc Dŵr y Sandy a dwy yn y Meysydd Gŵyl. Mae dwy o unedau arlwyo bwyd twym a hyd at ddwy o unedau bwyd oer hefyd ar gael yn Harbwr Porth Tywyn.
Yn ogystal mae tendrau wedi cael eu gwahodd gan Gyngor Sir Caerfyrddin ar gyfer gweithredu hyd at dair o unedau arlwyo symudol ar gyfer gwerthu hufen iâ ac eitemau oer eraill ym Mharc Gwledig Pen-bre ac un uned arlwyo i'w gweithredu o'r maes parcio y tu allan i brif fynedfa'r parc.
Gwahoddir ymgeiswyr hefyd i gyflwyno cais am lecyn arlwyo bwyd twym ym mhrif ardal y Parc o dan gontract 12 mis. Mae'n rhaid i dendrwyr ddarparu eu hadeiladau dan do dros dro eu hunain sy'n cyd-fynd â'r unedau a'r parc.
Dylai tendrau gael eu cyflwyno erbyn 12 canol dydd ddydd Mawrth, 21 Chwefror. Gellir cael rhagor o wybodaeth a ffurflenni tendro o'r Ganolfan Ymwelwyr, Parc Gwledig Pen-bre neu drwy ffonio 01554 742434 neu drwy e-bostio camppembrey@sirgar.gov.uk.
Mae caffi'r Ganolfan Sgïo sydd wedi cael ei adnewyddu wedi agor yn ddiweddar ac mae cynlluniau ar y gweill i ddatblygu llecyn eistedd wedi'i adnewyddu wrth siop fach y traeth ynghyd ag uned arlwyo symudol sydd â llecyn eistedd dan do a bydd y datblygiadau hyn ar gael ym Mharc Gwledig Pen-bre yn nhymor yr haf tra bydd y gwaith o adnewyddu'r prif fwyty yn mynd rhagddo.
Mae Cyngor Sir Caerfyrddin yn buddsoddi dros £2 filiwn yn y parc ac mae cynlluniau cyffrous ar y gweill ar gyfer bwyty a llecyn chwarae dan do newydd ger y maes gwersylla prysur. Mae'r dyluniadau bron wedi'u cwblhau a bydd y gwaith yn dechrau cyn bo hir.
Dywedodd y Cynghorydd Meryl Gravell, yr Aelod o'r Bwrdd Gweithredol dros Hamdden: "Mae cynlluniau yn mynd yn eu blaenau'n dda ar gyfer gwneud gwaith adnewyddu mawr ar y prif fwyty er mwyn darparu cyfleuster modern i bobl o bob oedran.
"Roeddem ni wedi gobeithio dechrau'r gwaith yn gynt ond daeth y contractwyr o hyd i ystlumod yn yr adeilad presennol ac felly bu'n rhaid gohirio'r gwaith tan y gwanwyn.
"Rydym newydd agor y caffi sydd wedi cael ei adnewyddu yn y Ganolfan Sgïo ac sydd bellach yn cynnwys cownter bwyd twym ac oer a bydd gennym gyfleusterau arlwyo dros dro eraill yn y parc i bobl brynu bwyd tra byddant yn mwynhau'r awyr agored arbennig yma."
Mae'r buddsoddiad gwerth £2 filiwn yn y parc yn cynnwys gwella mynedfa'r parc a'r system atalfa; yn ogystal â chreu adeilad cawodydd a thoiledau newydd ar gyfer y maes carafanio a gwersylla.
Yn y cyfamser, mae contractwyr wedi cael eu penodi i adnewyddu'r bwyty a chreu adeilad cawodydd a thoiledau newydd yn ogystal â gosod gwasanaethau newydd ar rai lleiniau carafannau a gosod goleuadau newydd.
Bydd y gwaith yn dechrau o fewn yr wythnosau nesaf ac yn cael ei gwblhau yn ystod misoedd yr haf. Ceisir tarfu cyn lleied â phosibl ar wersyllwyr ac ymwelwyr.